b'\n_START_ARTICLE_\nPeltohiiri\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nPeltohiiri on yleisv\xc3\xa4rilt\xc3\xa4\xc3\xa4n kellanruskea, selk\xc3\xa4\xc3\xa4 pitkin h\xc3\xa4nn\xc3\xa4n tyvest\xc3\xa4 p\xc3\xa4\xc3\xa4laelle kulkee tumma juova. Sen ruumiin pituus on 8,5-12 cm ja h\xc3\xa4nt\xc3\xa4 on noin 7-9 cm._NEWLINE_Peltohiiri muistuttaa ulkon\xc3\xa4\xc3\xb6lt\xc3\xa4\xc3\xa4n Suomessakin harvinaisena tavattavaa koivuhiirt\xc3\xa4, mutta on sit\xc3\xa4 suurempi ja lyhyth\xc3\xa4nt\xc3\xa4isempi. Lajit eiv\xc3\xa4t ole l\xc3\xa4heist\xc3\xa4 sukua toisilleen, sill\xc3\xa4 koivuhiiri kuuluu eri heimoon kuin varsinaiset hiiret.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nPeltohiiren levinneisyysalue muodostuu kahdesta erillisest\xc3\xa4 osasta. Eurooppalainen levinneisyysalue ulottuu Saksasta ja Balkanilta it\xc3\xa4\xc3\xa4n Ven\xc3\xa4j\xc3\xa4lle.  Ruotsissa peltohiirt\xc3\xa4 ei tavata.  Suomessa peltohiiren levinneisyys ulottuu Nurmes\xe2\x80\x93Pernaja-linjan kaakkoispuolelle. Erillinen levinneisyysalue on Kiinan it\xc3\xa4rannikolla Himalajan it\xc3\xa4puolella._NEWLINE_Laji el\xc3\xa4\xc3\xa4 avoimessa maatalousmaisemassa ja kosteilla niityill\xc3\xa4, varsinkin jos l\xc3\xa4heisyydess\xc3\xa4 on metsik\xc3\xb6it\xc3\xa4, lehtoja ja mets\xc3\xa4nreunoja, jonne ne voivat piiloutua talvisin. Mets\xc3\xa4hiiren tavoin peltohiirikin kaivaa laajan k\xc3\xa4yt\xc3\xa4v\xc3\xa4verkoston maahan ja rakentaa sinne pes\xc3\xa4- ja varastokammiot. Se voi my\xc3\xb6s kaivautua lumen alle, miss\xc3\xa4 se sy\xc3\xb6 sammalta, juuria, jyvi\xc3\xa4 ja viljan korsia. _NEWLINE_Peltohiiri on Suomessa rauhoitettu laji.\n_START_SECTION_\nElintavat\n_START_PARAGRAPH_\nPeltohiiri on tasal\xc3\xa4mp\xc3\xb6inen. Jos l\xc3\xa4mp\xc3\xb6tila laskee miinusasteille, se voi vaipua lyhytkestoiseen talvihorrokseen. Peltohiiri on p\xc3\xa4iv\xc3\xa4aktiivinen. Peltohiiren lis\xc3\xa4\xc3\xa4ntymisaika kest\xc3\xa4\xc3\xa4 huhtikuulta lokakuulle ja naaras saa 2-3 poikuetta kes\xc3\xa4ss\xc3\xa4. Sen raskaus kest\xc3\xa4\xc3\xa4 21 p\xc3\xa4iv\xc3\xa4\xc3\xa4, jonka j\xc3\xa4lkeen se synnytt\xc3\xa4\xc3\xa4 3-9 poikasta ja imett\xc3\xa4\xc3\xa4 niit\xc3\xa4 kaksi viikkoa.\n_START_SECTION_\nRavinto\n_START_PARAGRAPH_\nPeltohiiri sy\xc3\xb6 p\xc3\xa4\xc3\xa4asiassa siemeni\xc3\xa4 ja viljoja. Se k\xc3\xa4ytt\xc3\xa4\xc3\xa4 my\xc3\xb6s el\xc3\xa4inravintoa, esimerkiksi loukkuun j\xc3\xa4\xc3\xa4nytt\xc3\xa4 lajitoveriaan.'